Document ID: /fineweb-2-swissfilter-quality_10-filterrobots/filtered/01682.jsonl.gz/32

គតិលោក ឬច្បាប់ទូន្មានខ្លួន ភាគ៧
រៀបរៀង ដោយ ឧកញ៉ាសុត្ដន្ដប្រីជា ឥន្ទ
ចម្លងតាមការផ្សាយរបស់ពុទ្ធសាសនបិណ្ឌត្យ
**********************************************
ទស្សនៈអ្នកចុះផ្សាយ : រឿងនិទាន នៅក្នុងគតិលោក ឆ្លុះបញ្ចាំង ពីដំណើររបៀបរបប នៃការរស់របស់សង្គមមនុស្សក្នុងគ្រប់សម័យកាល ព្រោះ «គតិលោក» បាននិយាយអំពីការប្រព្រឹត្ដទៅរបស់មនុស្ស។ ពីសម័យមួយ ទៅសម័យមួយ មិនថាតែសម័យបច្ចុប្បន្ន មានបច្ចេកវិជ្ជាខ្ពង់ខ្ពស់ (កុំព្យូទ័រ) សម័យដើម សម័យព្រះសម្មាសម្ពុទ្ធចៅ មានមនុស្សត្រាស់ដឹង ព្រះអរហន្ដដ៏ច្រើន យ៉ាងណាក៏ដោយ ក៏ជៀសមិនផុត នៅតែមានមនុស្សល្អ មនុស្សអាក្រក់ មនុស្សឆោតល្ងង់ មនុស្សប្លម បោកប្រាស់គ្នាជារៀងរហូតមក។....[អានបន្ដ]
រឿងហង្ស និង អណ្ដើក
ថ្ងៃសៅរ៍ ទី14.វិច្ឆិកា 2015.ម៉ោង 17:24
មានហង្សមួយគូ តែងនាំគ្នាទៅលេងទឹកស្រះ១ ជានិរន្ដរ៍ បានយកអណ្ដើកមួយជាសំលាញ់។ អែអណ្ដើកនោះ តែហង្សមកលេងទឹកកាលណា ក៏វាចេញមកនិយាយចរចាប្រស័យជាមិត្ដនឹងគ្នា លុះនៅយូរមក ស្រះនោះកើតរីងខះគោកអណ្ដើកនឹងនៅពុំបាន ទើបនិយាយនឹងហង្សថា សំលាញ់អើយ! ខ្ញុំអែង នឹងនៅអាស្រ័យក្នុងស្រះនេះតទៅទៀតពុំបានឡើយ ព្រោះអិតទឹកដូចសំលាញ់ឃើញស្រាប់ហើយ។ អែហង្សទាំងគូក៏ថា បើដូច្នេះមានតែយើងនាំគ្នាទៅអាស្រ័យអែមហាបោក្ខណីនៅខាងជើងព្រៃហិមពាន្ដអែនោះវិញចុះ ត្បិតស្រះនោះជ្រៅធំទូលាយសប្បាយ ទាំងផលាផលទាំងឡាយជាភត្ដាហារក៏បរិបូណ៌ គួរសំលាញ់អែងទៅនៅអែមហាស្រះនោះចុះ។ អណ្ដើកលឺហង្សថាដូច្នោះ ក៏តបថាខ្លួនខ្ញុំអែងជាសត្វជើងខ្លី វារលូនដោយផែនដី ធ្វើម្ដេចនឹងទៅដល់មហាស្រះនោះបាន?។
ហង្សទាំងគូក៏ថា ការនាំសំលាញ់ទៅកាន់មហាស្រះ ជាភ្នាក់ងារយើងនាំទៅដោយផ្លូវអាកាស គឺយើងខាំពាំឈើស្នែង អោយសំលាញ់អែងខាំតោងពីក្រោមអោយជាប់ យើងទាំងគូនឹងហើរនាំទៅ។ អណ្ដើកបានស្ដាប់លឺដូច្នោះ ក៏ព្រមតាម ទើបហង្សទាំងគូទៅកាត់ឈើស្នែងបាន ក៏ពាំទាំងសងខាងអោយអណ្ដើកខាំតោងពីក្រោម ហើយហង្សបានហាមអណ្ដើកថា ចូរសំលាញ់រក្សាមាត់អោយជិត ទោះទៅឃើញអ្វីៗក្ដី រឺបានលឺសព្ទអ្វីៗក្ដី កុំបីហាមាត់សួរ រឺ និយាយពីអ្វីៗឡើយ ព្រោះការដើរដោយផ្លូវអាកាសនោះក្រលំបាកណាស់ តែភ្លាត់មាត់កាលណា ក៏វិនាសក្នុងកាលនោះ ហេតុនោះចូរសំលាញ់ប្រយ័ត្នមាត់កអោយមែនទែន។ ហង្សទាំងពីរហាមប្រាមអណ្ដើកស្រេចហើយ ក៏នាំគ្នាពាំឈើស្នែងជាបង្គងហើរហោះផ្លោះ ឡើងលើអាកាសវេហាស៍ មានភក្រ្ដាតំរង់ទៅឧត្ដរទិស។
លុះមកដល់កណ្ដាលនគរពារាណសី បណ្ដាក្មេងទាំងឡាយបានឃើញហង្សហើរពាំនាំអណ្ដើកដូច្នោះ វាក៏បង្កូកហៅគ្នាគឹកកងរំពងឡើងទាំងស្រុក ស្រែកប្រាប់គ្នាថា វ៉ឺយគ្នាយើង អែងមើលហង្សវាពាំអណ្ដើកនោះ យ៉ាងជាវាយកទៅស៊ីអែលំនៅវាហើយអែង។ អែអណ្ដើកបានលឺពាក្យកូនក្មេងថា ហង្សពាំនាំអណ្ដើកយកទៅស៊ីដូច្នោះ ក៏ខឹងនឹងកូនក្មេង គិតថាអាក្មេងអស់នេះ វាស្ដីប្រមាថមាក់ងាយអញពេញទីជាម្ដងគួរ រឺ ហង្សជាសំលាញ់វានាំអញទៅទុកអែមហាស្រះអែណោះទេ នេះវាមកនាំគ្នាពោលថាហង្សពាំអញទៅស៊ីវិញ អណ្ដើកគិតដូច្នោះហើយក៏កើតទោសោនឹងពួកក្មេង ហាមាត់ឡើង នឹងជេរពួកក្មេងទាំងនោះ និមិត្ដតែហាមាត់ឡើងកាលណា ក៏ធ្លាក់អំពីឈើបង្គងចុះមកដល់ផែនដី ត្រូវនឹងដីរឹងដីថ្ម បែកស្នូកជាភាគតូចភាគធំដល់នូវក្ដីមរណកាល កណ្ដាលព្រះនគរពារាណសី បណ្ដាក្មេងប្រុសស្រី ក៏នាំគ្នារើសសាច់អណ្ដើកនោះ យកទៅអោយម៉ែឳវាស្លបរិភោគហោង។ អែហង្សទាំងពីរ កាលណាបើអណ្ដើករបូតមាត់ភ្លាត់ចាកឈើស្នែងធ្លាក់ស្លាប់ហើយ ក៏នាំគ្នាចោលឈើស្នែងនោះចេញចាកមាត់នៃអាត្មាពោលថា អាអណ្ដើកវាមិនដំកល់នៅក្នុងអោវាទខ្លួនហាម បានជាដល់នូវក្ដីវិនាសយ៉ាងនេះ ថាហើយក៏នាំគ្នាហើរទៅកាន់លំនៅនៃអាត្មាវិញហោង។
រឿងនេះ បានគតិដល់បុគ្គលអ្នកមិនសង្រួមមុខទ្វារ គឺមិនរក្សាមាត់អោយល្អ បាននូវក្ដីទុក្ខទោសវិនាសប្រាណ ដូចអណ្ដើកនោះអែង គួរចូលចិត្ដចុះ។ អនិច្ចាអណ្ដើក អណ្ដាតខ្វើកៗ បើកមាត់ជេរក្មេង និមិត្ដហាមាត់ ភ្លាត់ចាកឈើសែង ធ្លាក់ស្លាប់ខ្លួនអែង ព្រោះមាត់រពិស។
ចប់តំរារពិសមាត់ជាគតិទី៣៩
រឿងរាជសីស្រលាញ់មេគោ
មានសត្វរាជសីមួយ ដើរទៅឃើញមេគោរបស់នាយគោបាលម្នាក់ ក៏មានចិត្ដប្រតិព័ទ្ធស្រលាញ់ស្នេហា ចូលទៅសេពកាមដោយមេគោរួចហើយក៏ចូលព្រៃ។ អាការរាជសីហ៍សេពនឹងមេគោនោះ មិនតែម្ដងឡើយ សឹងចូលទៅសេពសព្វៗថ្ងៃ អែមេគោទាំងឡាយតាំងតែពីរាជសីហ៍ចូលកាល់រឿយៗមក ក៏ស្គាំស្គមទ្រមមាឌ ហើយទាំងមានក្ដីភិតភ័យខ្លាចរាជ សីហ៍នោះផង អែទឹកដោះសោតក៏ចេញមិនបរិបូណ៌ដូចអំពីមុនៗឡើយ។
នាយគោបាល កាលបើបានឃើញរាជសីហ៍ចូលកាល់មេគោទាំងឡាយរបស់ខ្លួនតែសព្វៗថ្ងៃដរាបដល់មេគោទាំងឡាយ ស្គាំស្គមទ្រមមាឌ និងរិតយកទឹកដោះពុំសូវបានដូចកាលមុនៗដូច្នោះ ក៏នាំសេចក្ដីនោះទៅជំរាបដល់មហាសេដ្ឋីជានាយធំ អោយជ្រាបហេតុសព្វប្រការ មហាសេដ្ឋីក៏ប្រាប់អោយនាយគោបាលប្រកបថ្នាំពិសពុល យកទៅលាបគូថលាបរោមនៃមេគោទាំងឡាយនោះ ដើម្បីបំពុលរាជសីហ៍ក្នុងកាលដែលវាមកលិទ្ធរោមលិទ្ធគូថមេគោនោះៗអែង។ អែនាយគោបាលក៏ចេញមកស្លថ្នាំពិស បានហើយនាំទៅលាបកាយនៃមេគោ តាមពាក្យមហាសេដ្ឋីបង្គាប់នោះអែង អែរាជសីហ៍នោះលុះពេលព្រឹកឡើង ក៏ចូលទៅក្នុងហ្វូងគោ ដល់ហើយក៏ទៅប្រលោមស្នេហា តាំងលិទ្ធកាយលិទ្ធគូថនៃមេគោនោះអែង លុះពាល់ត្រូវថ្នាំពិសនោះកាលណា ក៏កើតពុលដាលផ្សព្វផ្សាយប្រកាច់ដួលចុះ ដល់នូវមរណកាលកណ្ដាលហ្វូងគោនោះហោង។
សីហ៍អើយសីហោ ស្លាប់ព្រោះគូថគោ ដោយអិតប្រាជ្ញា គិតស្វែងតែកាម កើតញ៉ាមស្នេហា មិនពិចារណា អោយយល់ខុសត្រូវ។
ខ្លួនជាសត្វព្រៃ ជាតិគោទីទៃ ខុសពូជពង្សផៅ គួររឺទៅធ្វើ អំពើជំរៅ លិទ្ធគោពាល់ត្រូវ ថ្នាំពិសពុលក្ស័យ។
ចប់តំរាបុគ្គលស៊ីលិទ្ធអាហារមិនពិចារណាជាគតិទី៤០
រឿងស្វារពិសលិង្គ និង មហាអីសី
មានសត្វពានរមួយ អាស្រ័យនៅខាងបណ្ណាសាលាអាស្រមនៃមហារិស្សីបរមពោធិសត្វ ស្វានោះជាសត្វលេះលោះ រពិសក្នុងការសេពកាម តែឃើញព្រះអិសីលោកតាំងសមាធិគង់ស្ងៀមកាលណាវាតែងលោតទៅរក ហើយយកអង្គជាតិដាក់ក្នុងរន្ធត្រចៀក រន្ធច្រមុះនៃព្រះបរមពោធិសត្វ ធ្វើអាការលោកិយទៅតាមភាពពាលផ្សេងៗ។
អែបរមពោធិសត្វ បានយល់ស្វាធ្វើអាការដូច្នាះព្រះអង្គនឹងបានប្រហារទះទាត់ស្វានោះចេញ ក៏អិតអង្គឺមាន ព្រោះព្រះទ័យតាំងនៅក្នុងសមាធិចំរើនឈានសមាធិគុណ អែកិរិយាពានរបៀតបៀនធ្វើនូវអសទ្ធម្មជាផ្លូវមេថុន នឹងសោតទ្វារឃានទ្វារ នៃព្រះមហាអិសីបរមពោធិសត្វនោះតែរឿយៗរៀងៗមក។ លុះយូរមក មានកាលថ្ងៃមួយចៅពានរចេញទៅស្វែងរកអាហារនឹងបរិភោគ បានទៅឃើញអណ្ដើកខ្មៅ១ ហាមាត់ដេកលក់នៅក្នុងទី១ ពានរជាសត្វរពិស ក៏ចូលទៅហើយដាក់អង្គជាតិខ្លួនទៅក្នុងមាត់អណ្ដើក ធ្វើអសទ្ធម្មដោយទ្វារមាត់អណ្ដើកនោះអែង។
អែអណ្ដើកនោះ លុះភ្ញាក់ដឹងខ្លួនហើយ ក៏ខាំសង្កត់អង្គជាតិស្វានោះ ខ្ជាប់ពុំលែងឡើយ អែពានរក៏ឈឺពើតឡើង តាំងបើកមាត់អណ្ដើកអោយហាក៏បើកពុំបាន អណ្ដើករិតតែខាំសង្កត់ចុះ ពារនិយាយអង្វរលួងលោមអោយអណ្ដើកលែងដូចម្ដេចៗ អណ្ដើកក៏ពុំលែងឡើយ ចៅពានរបានក្ដីទុក្ខវេទនាពន់ពេកណាស់ ទើបគិតថា ក្ដីទុក្ខអញម្ដងនេះ ជាទុក្ខធំបំផុត នឹង រកលោកអ្នកអែណា ជាពេទ្យជួយបន្ទោបង់រោគនេះយល់ពុំមាន មានតែព្រះឥសីសីលាទើបអាចជួយកែរោគនេះបាន គិតហើយចៅពានរអោនកាយទ្រអណ្ដើកដោយដៃទាំងពីរ ដើរអោនៗកំប្រោនប្រាណចូលទៅកាន់ទីឋាននៃព្រះបរមពោធិសត្វ ៗបែរទៅយល់ពានរទ្រអណ្ដើកមកដូច្នោះ ក៏ជ្រាបហេតុនោះមួយរំពេចថា អាស្វានេះវាជាសត្វរពិស ធ្លាប់មកបៀតបៀនអញតែរឿយៗ ឥលូវទៅត្រូវលើមាត់អណ្ដើក ៗកាលណានឹងអត់បានដូចអញ គង់វាខាំផ្ចាលយ៉ាងនេះមិនលែង គិតហើយព្រះឥសីក៏ត្រាស់សួរចំអកទៅកាន់ស្វានោះថា ហៃចៅក្របីអើយ ថ្ងៃនេះចៅទៅស្វែងអាហារភោក្ដា ចៅបានផ្លែខ្នុរ រឺផ្លែធូរេនយកមកប្រគេនអាត្មាចៅក្របិ?។
អែពានរឈឺនឹងអណ្ដើកវាមឺតខាំខ្លាំងណាស់ក៏ធ្វើមុខជូរខំទូលទៅថា បពិត្រលោកព្រះតាបសមានធម៌សប្បុរសប្រសើរ អើយខ្ញុំព្រះករុណានេះបាននូវក្ដីទុក្ខវេទនា កើតអំពីអណ្ដើកវាខាំពូជឈឺស្ទើរនឹងស្លាប់ហើយ ព្រះគុណអើយ ជួយប្រោសមេត្ដាបង្ហាមាត់អណ្ដើក អោយពូជខ្ញុំបាទរបើកចេញអំពីមាត់អណ្ដើកក្នុងគ្រានេះទៅ អោយតែខ្ញុំបានរួចអំពីទុក្ខនេះហើ យចាប់ដើមអំពីថ្ងៃនេះទៅ ខ្ញុំរាងចាលហើយ ខ្ញុំលែងប្រព្រឹត្ដការអសទ្ធម្មតទៅទៀតហើយព្រះករុណា។
អែព្រះបរមពោធិសត្វ បានលឺស្វាពោលពាក្យដូច្នោះ ក៏មានព្រះទ័យអាសូរករុណា ទើបត្រាស់ទៅកាន់អណ្ដើកនោះថា ហៃបាកច្ឆបៈអើយ ចៅអែងជាកស្សបគោត្រ អែខាងចៅក្របិជាកោណ្ឌញ្ញគោត្រ គោត្រទាំងពីរក៏ពុំឆ្ងាយអំពីគ្នា ហេតុនោះចូរអនិតមេត្ដាអត់ទោសចៅក្របិនេះម្ដងទៅចុះ ចូរលែងខាំអង្គជាតិចៅក្របិនេះទៅ ដោយគ្នាទទួលខុសហើយ ទទួលរាងចាលហើយ។ អែអណ្ដើកបានស្ដាប់ពាក្យពោធិសត្វហើយ ក៏ហាមាត់បើកអោយស្វានោះរួចចាកក្ដីទុក្ខក្នុងកាលនោះហោង។
ចៅពានរពានរបានរួចអំពីមាត់អណ្ដើកហើយ ក៏កើតអៀនខ្មាស់ពោធិសត្វ ទើបក្រាបសំពះពោធិសត្វ ហើយចេញចាកទី នោះទៅនៅទី១ ឆ្ងាយអំពីអាស្រមបរមពោធិសត្វ ពុំបានមកបៀតបៀនពោធិសត្វតទៅទៀតឡើយ ចាប់ដើមពីថ្ងៃនោះ ហោង។
រឿងនិទាននេះ មានសេចក្ដីពិស្ដារនៅក្នុងគម្ពីរតិកនិបាតអែណោះ ក្នុងតំរានេះខ្ញុំបាទទាញមកសំដែងតែប៉ុណ្ណេះដោយសង្ខេប ទុកជាបែបគតិដល់បុគ្គលអ្នកល្មោភក្នុងកិលេសកាមប្រព្រឹត្ដការទៅក្នុងព្រង់ ដែលពុំមែនជាទ្វារមេថុនតាមធម្មតាលោកិយ បានសេចក្ដីក្ដៅក្រហាយក្រោយដូចនិទានចៅពានរដែលសំដែងទុកមកនេះ អ្នកមានប្រាជ្ញាគួរពិចារណាទៅទៀតចុះ។
ស្វាអើយចៅស្វា ចៅល្មោភតណ្ហា មិនថាទ្វារអ្វី ឃើញតែចន្លោះ ទៅបោះប៉ោលថ្មី ត្រូវកាឡកិណី លើមាត់អណ្ដើក។
កើតក្ដៅក្រហាយ ខំខ្វះកកាយ មិនងាយបើក បង់កេរបង់ខ្មាស ផ្ដាសព្រោះចិត្ដចើក ទៅលេងអណ្ដើក អន្ដរធានខ្លួន។